A Költészet Napja (április 11.) tiszteletére rajzpályázatot hirdetünk

Téma: Az általunk fölkínált három versből - kortárs magyar költők alkotásai - kell egyet kiválasztani és egy vers ihlette képet, azaz képillusztrációt készíteni.

Technika: tetszőleges

Méret: A4-es vagy A3-as

Korcsoportok:

I. alsó tagozat (Jólesz György:Tavaszvita, Lackfi János:Szupermen, Mechler Anna: Ábránd)

II. felső tagozat (Mechler Anna:Ábránd, Jáger Dávid: Balatoni nyár, Jáger Dávid: Játszótér laposüveggel)

Beérkezési határidő: 2019. április 11.

A legszebb munkákból kiállítást rendezünk. A képek készülhetnek csoportmunkában illetve páros munkában is!

Várom a munkáitokat!!!

Bakosné Heilman Kati néni

**Jólesz György: TAVASZVITA**

Jaj, úgy vártam már a tavaszt!
Hogy befest majd mindent zöldre,
Virágra virágot fakaszt,
Bogarakat szór a földre.

– Bogarak! – legyintett anyám.
– Zápor zuhog, rozsdás leszek!
És a sárlatyakos tanyán
Dülöngélnek részeg szelek.

Ó, hogy vártam már a tavaszt!
Ujjongást a madárdalban.
Földszagú hóember-panaszt,
S látni, mennyi bimbó pattan.

– Ugyan! – horkant föl az apám.
– Részeg duhaj! (Még hogy bimbó!)
Dobog a korcsma asztalán,
S örülhetsz, ha holnap nincs hó.

De én csak vártam a tavaszt,
Kedvenc évszak-cimborámat.
Ezt az édes tündér-kamaszt,
Ki kincsével elkápráztat.

– Még hogy kinccsel! – mondták ketten.
– Ez csak egy szeszélyes vándor!
Nevettek rajtam rekedten.
– Részeges madárdal-kántor!

Érvre ellenérvet hoztunk,
Eldönteni: csúf vagy bájos,
És amíg így vitatkoztunk,
Elillant a drága május.

Lackfi János: [SZUPERMEN](http://www.lackfi-janos.hu/szupermen/)

Az volt a régi-régi tervem,
kellene nekem egy szupermen.

Fát kell vágni, apu? Na, rendben,
szétkaratézza majd a Szupermen.

Asztalt lerakni? Eszméletlen:
tányér, pohár röpdös töretlen.

Labdát autó elől kimentsen?
Belül van tizedmásodpercen.

Viszi nénik szatyrát helyettem,
betol Trabantot, csak úgy reccsen.

Soha senkit nem kéne vernem,
elintézné azt ő helyettem.

Azért egy igazi Szupermen,
bevallom, néha kellemetlen.

Ha gyújtogatok, áll mellettem,
gyufám elfújja rendületlen.

Copfot húzok, ott terem menten,
s a lányt védi, persze, nem engem.

Peti alá rajzszöget tettem,
kipöckölte remek ütemben!

Köpőcsővel rizst eregettem,
röptében kapta el Szupermen.

Helyes fiú ez, így merengtem,
de nyaktól fölfelé fejletlen.

Hiszen meszet azért nem ettem,
sosem bulizni lehetetlen.

Még egy ilyen húzás, Szupermen,
s többé nem hordlak a zsebemben!

Mechler Anna: Ábránd

Jácintnak

Ha lenne egy igazi motorom,
Jól felbőgetném a homokon.
Hiába dobálná szerteszét a sarat,
Csak gázolnék vele a pálmafák alatt.
Ó, bárcsak lenne egy motorom!
Azt nézné az összes rokonom.

Ha lenne egy igazi repülőm,
A felhőket száguldva kerülőm:
Ledobnék nektek egy nagy marék havat,
És átrepülnék a szivárvány alatt.
Ó, bárcsak lenne egy repülőm!
Az lenne a kedvenc üdülőm.

A legnagyobb vágyam egy quad,
De anyukám szerint az vad.
Sisakot csatolnék, egy kicsit menőznék,
Azután mindenkit gyorsan megelőznék.
Ó, bárcsak lenne egy quadom!
Ha elkéred, én kölcsönadom!

Ha lesz majd egy igazi gokártom,
Azzal a környéket bejárom.
Utánad indulok, előtted érkezem:
Kormányát szorítja a kesztyűs két kezem.
Ó, bárcsak lenne egy gokártom!
Télen is, nyáron is imádom!

De apa azt mondja, hiába kívánom:
Csak majd ha nekem is lesz jogosítványom.
Én meg még iskolás vagyok.
És tudod, hogy hogy járok? Gyalog!